Viskupič, Jozef, poslanec NR SR (2014-12-09):
Ďakujem, pani predsedajúca. Vážený pán predkladateľ, pán spravodajca, kolegyne, kolegovia, toto je téma, ktorej, pri ktorej mi nedá nevystúpiť, pretože ak by som mal hovoriť o prapríčinách vstupu do politiky niektorých z nás, tak toto je tá prapríčina a to sú predaje s osobitným zreteľom. Niektorí ľudia možno vedia, niektorí nie, to, čo navrhuje pán poslanec Hlina, kolega Matovič presne podľa týchto parametrov jedného dňa v Trnave urobil, i keď vtedy nad rámec alebo úplne mimo zákona. Bol totižto pozemok, ktorý mal hodnotu okolo 30 miliónov korún, predaný na základe osobitého zreteľa za, myslím, že šestnásť. Igor sa s tým nechcel zmieriť a urobil presne podľa parametrov, aj to patrí pánovi poslancovi SMER-u Petrákovi, ja to nazvem pracovne post súťaž. Čiže keďže už sa teda poslanci s trojpätinovou väčšinou uzniesli na tom, že ten, že jeden jediný iba mestom vlastnený pozemok, nemal tam byť prečo žiadny iný osobitný zreteľ, viem si predstaviť, že osobitný zreteľ bude, nieže niekto chce potraviny a nie krčmu a podobne, ale že je tam nejaký mestský činžiak, v ktorom už tretinu vlastnia nejakí vlastníci a teda z hľadiska nejakého osobitého zreteľa v tomto prípade prihliadnutie k tomu, že tam bude nejaké štátne vlastníctvo, mestské, nejaké súkromné, že k tomu prikročia na základe osobitého zreteľa a bude sa to diať, lebo úplne podobné, ako ty, pán poslanec Hlina, robíš Bratislavu a Košice, ja sa snažím urobiť Trnavu a možno niektoré mestá z Banskobystrického kraja. Dostaneme sa pravdepodobne k číslu, ktoré bude, ako určite nepreženiem, ak to bude 80 %, myslím si, že aj viac. Čo znamená, že neexistuje toľko osobitých zreteľov, no a aby som dokončil tú prapríčinu, dopadlo to tak, že keďže realitné kancelárie v rámci Trnavy odhadli tento pozemok okolo 30 miliónov korún vtedy, podnikatelia, ktorí v Trnave vtedy pôsobili, prihlásili sa s dvojročným predstihom. Čiže to, že ten pozemok sa bude predávať, nebolo jasné, musela tá majetková komisia zasadať a podobne, dva roky vopred sa prihlásili, že by mali oňho záujem. Navzájom sa nepoznali. Samozrejme, mesto urobilo osobitý zreteľ, predalo to vopred dohodnutému podnikateľovi. Títo ľudia sa združili a poslali na mesto nie 16 miliónov, ale poslali na mesto 30 miliónov korún a povedali, čo by v zmysle tohto zákona alebo návrhu tohto zákona by bola tá berná minca, poslali 30 miliónov a povedali im, že berte to ako kúpnu cenu. Keď dá niekto 30 miliónov a korunu, tak dostane ten pozemok. Samozrejme nastal obrovský poprask v meste, pretože nevedeli, čo s tým. V mestskej kase sa objavilo 30 miliónov, nevedeli, čo s tým. V tom čase to držalo už len na podpise primátora, primátor 31. 12. 2008 sa rozhodol teda podpísať a pozemok bol predaný na základe osobitého zreteľa. Ale v Trnave máme aj iné príklady. V Trnave máme príklad, že 6,5-árový pozemok na mestskej zeleni sa predá synom, ktorý je zhodou okolností poslanec Národnej rady aj člen miestneho zastupiteľstva, svojmu vlastnému otcovi a mestské zastupiteľstvo vo svojej vlastnej etickej komisii odhlasuje v podstate to, že otec poslanca nie je jeho otec a osobitý zreteľ platí a napriek tomu, že to dáme preskúmať prokuratúre, ktorá jediné, čo konštatovala, že nemôže zasahovať do pôsobnosti mestského zastupiteľstva, tri pätiny procesuálne bolo naplnené a tým pádom osobitý zreteľ na výstavbu čerpacej stanice v mestskej zeleni v Trnave schváli a prokuratúra s tým neurobí nič. Preto tento návrh vítam a ak sú tu nejaké kuvičie hlasy, že treba ísť ďalej, dobre, ako viem si predstaviť, že jedna z tých podmienok, že ak mesto stopercentne vlastní nejaký pozemok, budovu alebo nejaký majetok a nie je tam žiadne iné spoluvlastníctvo, tak to treba zabetónovať a takýto majetok sa nemôže do budúcna predávať s osobitým zreteľom, nech sa tri pätiny poslancov uznesú akokoľvek. Ako bolo by to tvrdé. Myslím si, že na signál, na vydanie signálu dostatočné, ale aby sme zvrátili ten neblahý stav toho, lebo tam sú ešte iné procesuálne veci, samozrejme, že takéto veci sa dejú v júli alebo v auguste, keď je treba zmeniť územný plán kvôli takémuto predaju, tak teda obyvatelia sa zvolajú na 1. 8., aby náhodou niekto tam neprišiel, v lete si to nevšimol, čiže je obrovská snaha a môžete hovoriť s tromi pätinami miestnych poslancov, lebo kvôli tomuto predaju pozemku som dvakrát vystupoval na miestnom zastupiteľstve, cez užívaný inštitút poslanca Národnej rady, ktorý tam môže, nepomôžete si. Nepomôžete si ani ako poslanec Národnej rady, nepomôže si listom šéf, v tom čase šéf poľnovýboru a environmentálneho výboru, ktorý jasne hovorí a pýta sa poslancov, že či mal niektorý z nich v programe, že mestská zeleň bude upravovaná spôsobom čerpacej stanice, interpeluje primátora a poslancov, podpredsedníčka Národnej rady, poslanec Národnej rady vystúpi, dá sa to skúmať na prokuratúru, nepomôžete si, proste tri pätiny sa nájdu a pozemok s osobitým zreteľom, ktorý ja dodnes neviem, ako keby sa ma mal niekto opýtať, že alebo tých poslancov, čo to schválili, že možno aj preto teraz v Trnave prehrali, že či existuje, alebo ako ho budú definovať, ten osobitý zreteľ, tak ho nenájdeme, pretože čerpacia stanica v tej lokalite je, 30 sekúnd naľavo je jedna a dve minúty napravo je druhá. Čiže do zastavanej, medzi rodinné domy jedna čerpacia stanica pribudla, na mestskú zeleň, lebo je tam detské ihrisko, tam boli ľudia na tom zastupiteľstve, ktorí hovorili a dokonca v IBZ, v individuálne bytovej zástavbe sa predávajú pozemky za 120 eur v tej lokalite a tento pozemok bol predaný za 83 eur. Tam boli ľudia, ktorí navrhovali, že ho kúpia za 500, aby tam tá pumpa nestála, že príde a proste tých 6,5 áru kúpi iba preto, aby ho teda vlastnil a nikto mu do predzáhradky, alebo záhrady jeho rodinného domu nestaval čerpaciu stanicu. Čiže vítam tento návrh, ja ho podporím a dúfam, že, nechcem byť ostrý veľmi, ale že niektorí poslanci naozaj si doštudujú to, čo navrhuje navrhovateľ a to je to, že sa procesne do odsúhlaseného osobitého zreteľa môže dať v priebehu, myslím, že 30 dní, návrh inej ceny, ako vyšlo v osobitom zreteli a spravíme, keď nie teda apriórnu súťaž, tak posteriórnu, alebo vyvoláme teda súťaž po odsúhlasení osobitého zreteľa. Je to riešenie, ja si myslím, že elegantné a možno by to zvrátilo neblahý stav, že 80 % majetkov samospráv sa predáva na základe osobitého zreteľa. Ďakujem za pozornosť.